PATVIRTINTA

Lietuvos Respublikos

užsienio reikalų ministerijos kanclerio

2019 m. kovo d.

potvarkiu Nr. VP-

**MOKINIŲ RAŠINIŲ KONKURSO
„MŪSŲ TEISĖS, MŪSŲ LAISVĖS, MŪSŲ EUROPA. KOKIUS ĮSIVAIZDUOJI ATEITIES EUROPIEČIUS?“ NUOSTATAI**

## I SKYRIUS

## BENDROSIOS NUOSTATOS

1. Mokinių rašinių konkurso „Mūsų teisės, mūsų laisvės, mūsų Europa. Kokius įsivaizduoji ateities europiečius?“ (toliau – Konkursas) nuostatai (toliau – nuostatai) reglamentuoja Konkurso organizavimo tvarką, reikalavimus rašiniams, rašinių pateikimo, vertinimo ir nugalėtojų paskelbimo tvarką.
2. Konkurso organizatorius – Lietuvos Respublikos užsienio reikalų ministerija, Konkurso partneriai – Europos Taryba, Vytauto Didžiojo universitetas ir Lietuvos žmogaus teisių centras.
3. Informacija apie Konkursą ir Konkurso nuostatai skelbiami Užsienio reikalų ministerijos tinklalapyje [www.urm.lt](http://www.urm.lt) ir Užsienio reikalų ministerijos socialinių tinklų „Facebook“ ir „Twitter“ paskyrose bei Konkurso partnerių interneto svetainėse ir socialinių tinklų paskyrose.

**II SKYRIUS**

**KONKURSO TIKSLAI IR UŽDAVINIAI**

1. Konkursas yra vienas iš Europos Tarybos sekretoriato inicijuotų renginių, skirtų Europos Tarybos 70-mečiui Europos Tarybos valstybėse narėse, bendradarbiaujant Europos Tarybos valstybių narių užsienio reikalų ministerijoms ir kitiems partnerias, paminėti.
2. Konkurso tikslas – minint Europos Tarybos 70-metį, skatinti mokinių domėjimąsi Europos Tarybos veikla ir ugdyti pagarbą pagrindinėms demokratinės visuomenės ir valstybės vertybėms – žmogaus orumui, laisvei, lygybei, teisingumui ir teisėtumui, tolerancijai, solidarumui.
3. Konkurso uždaviniai:

6.1. paskatinti moksleivių domėjimąsi Europos Tarybos veikla, Europos Tarybos vertybėmis ir Europos žmogaus teisių ir pagrindinių laisvių apsaugos konvencija;

6.2. sustiprinti jaunų žmonių domėjimąsi žmogaus teisių, teisės viršenybės ir demokratijos temomis;

6.3. ugdyti mokinių kūrybiškumą, originalumą ir analitinį mąstymą.

**III SKYRIUS**

**KONKURSO DALYVIAI**

1. Konkurse gali dalyvauti 14–18 metų Lietuvosmoksleiviai.
2. Užsienio reikalų ministerijos darbuotojų šeimos nariai ir Konkurso komisijos narių šeimos nariai Konkurse dalyvauti negali.

**IV SKYRIUS**

**KONKURSO ORGANIZAVIMO TVARKA**

1. Konkurso pradžia – 2019 m. kovo 29 d. Rašinius reikia pateikti elektroniniu paštu humanrights@mfa.lt ne vėliau kaip iki 2019 m. balandžio 15 d. 12. val. 00 min. Lietuvos laiku. Vėliau pateikti rašiniai nebus vertinami.
2. Rašinys turi būti pateiktas *Word* formatu.
3. Pateikiant rašinį pridedama užpildyta Konkurso dalyvio anketa (priedas). Konkurso dalyvis, pateikdamas rašinį Konkursui, patvirtina, kad yra teikiamo rašinio autorius, rašinį parengė savarankiškai ir kad yra susipažinęs ir sutinka su Konkurso nuostatais ir sąlygomis.
4. Laimėjusių rašinių autorių vardai, pavardės ir jų rašiniai bus skelbiami viešai.

## V SKYRIUS

## REIKALAVIMAI RAŠINIAMS

1. Vienas Konkurso dalyvis Konkursui gali pateikti tik vieną rašinį.
2. Reikalavimai rašiniams:

14.1. rašinys Konkurso dalyvio turi būti sukurtas savarankiškai ;

14.2. rašinys turi būti sukurtas pagal Konkurso temą – „Mūsų teisės, mūsų laisvės, mūsų Europa. Kokius įsivaizduoji ateities europiečius?“;

14.3. rašinyje turi būti atsižvelgiama į pagrindines Europos Tarybos vertybes – žmogaus teises, teisės viršenybę ir demokratiją;

14.4. rašinyje Konkurso dalyvis turi pateikti savo viziją apie ateities Europą ir europiečius;

14.5. rašinys turi apimti ne daugiau kaip 1000 žodžių;

14.6. rašinys turi būti parašytas valstybine lietuvių kalba.

## VI SKYRIUS

## RAŠINIŲ VERTINIMAS

1. Konkursui pateiktus rašinius vertins Užsienio reikalų ministerijos kanclerio potvarkiu sudaryta komisija.
2. Vertindama rašinius, komisija vadovaujasi 17 punkte nurodytais vertinimo kriterijais, už kiekvieną kriterijų suteikdama po daugiausia 4 balus (4 balai – puikiai; 0 balų – nepatenkinamai). Iš viso galima surinkti 20 balų.
3. Rašinių vertinimo kriterijai:

17.1. atitiktis Konkurso temai: kiek rašinys atspindi pagrindinę Konkurso temą;

17.2. domėjimasis Europos Tarybos veikla: ar rašinyje argumentuotai pateikiama Europos Tarybos ir Europos žmogaus teisių ir pagrindinių laisvių apsaugos konvencijos įtaka kasdieniam gyvenimui;

17.3. gebėjimas argumentuoti: kaip rašinyje plėtojami argumentai apie žmogaus teisių, teisės viršenybės, demokratijos vertybių svarbą Europoje.

17.4. analitinis mąstymas: kaip rašinyje pateikiami galimi iššūkiai ateities Europoje ir tendencijos ir ar argumentuotai pateikiami galimi jų sprendimo būdai;

17.5. kūrybiškumas ir originalumas: kaip rašinyje atsispindi kūrybiškas autoriaus mąstymas, pateikiama originali ateities Europos ir europiečių vizija;

## VII SKYRIUS

## KONKURSO NUGALĖTOJŲ PASKELBIMAS IR APDOVANOJIMAI

1. Komisija ne vėliau kaip iki 2019 m. balandžio 26 d. atrinks dvidešimt geriausių rašinių, kurių autoriai bus pakviesti į 2019 m. gegužės 6 d. Vilniuje rengiamą apdovanojimų ceremoniją, vyksiančią renginyje, skirtame Europos Tarybos 70-mečiui pažymėti.
2. Iš dvidešimt geriausių rašinių komisija atrinks penkis konkurso nugalėtojus, iš kurių vieno rašinio autorių atrinks kaip nacionalinio Konkurso nugalėtoją, įgyjantį pagrindinį prizą – dalyvavimą Europos Tarybos apdovanojimų ceremonijoje 2019 m. spalio mėnesį Strasbūre, Prancūzijos Respublikoje. Visi nugalėtojai bus paskelbti renginyje, skirtame Europos Tarybos 70-mečiui pažymėti, kuris vyks 2019 m. gegužės 6 d. Vilniuje. Penkių geriausių darbų autorius šiame renginyje apdovanos užsienio reikalų ministras arba užsienio reikalų viceministras.
3. Kelionės išlaidomis į apdvanojimų ceremoniją renginyje, skirtame Europos Tarybos 70-mečiui pažymėti, pasirūpina dalyviai arba juos siunčianti organizacija.
4. Konkurso nugalėtojai po 2019 m. gegužės 6 d.busskelbiami Užsienio reikalų ministerijos valdomose „Facebook“ ir „Twitter“ paskyrose, interneto svetainėje [www.urm.lt](http://www.urm.lt).
5. Užsienio reikalų ministerija iki 2019 m. birželio 30 d. pateiks nacionalinio Konkurso nugalėtojo vardą, pavardę, nuotrauką, kontaktinius duomenis, rašinį lietuvių kalba ir rašinio vertimą į anglų ir/arba prancūzų kalbas Europos Tarybos sekretoriatui. Konkursą laimėjusio rašinio vertimu į anglų ir/arba prancūzų kalbas pasirūpins Užsienio reikalų ministerija.
6. Pagrindinį Konkurso prizą – nacionalinį Konkursą laimėjusio rašinio autoriaus kelionę į Europos Tarybos apdovanojimų ceremoniją – organizuoja ir apmoka Europos Taryba. Konkurso organizatorius nėra atsakingas už šį Konkurso prizą.

## VIII SKYRIUS

## AUTORIŲ TEISĖS IR ATSAKOMYBĖ

1. Teikdamas rašinį Konkursui, autorius garantuoja, kad jo sukurtas kūrinys ir/arba atskiros jo dalys nepažeidžia jokių tretiesiems asmenims priklausančių teisių. Konkurso organizatorius ir partneriai nėra atsakingi dėl trečiųjų asmenų pareikštų pretenzijų dėl kūrinio ir jų teisių pažeidimu padarytos žalos.
2. Nacionalinį Konkursą laimėjusio rašinio autorius perduoda turtines teises į kūrinį (rašinį originalo kalba ir vertimą (-us) ir į jo dalis Europos Tarybai. Konkurso organizatorius ir partneriai taip pat turi teisę Konkurso viešinimo tikslais viešai skelbti savo tinklapiuose ir socialinių tinklų paskirose atsiųstus Konkursui rašinius (originalo kalba, o nacionalinį Konkursą laimėjusio rašinio – ir vertimą (-us) ir/ar jų dalis (nurodant autoriaus vardą ir pavardę), neribojant šios teisės galiojimo teritorijos ir laiko. Autoriaus sutikimu laikomas rašinio ir duomenų apie autorių – Konkurso dalyvio anketos (priedas) – pateikimas Konkursui.

**IX SKYRIUS**

**KOMISIJOS DARBO ORGANIZAVIMO TVARKA**

1. Komisija veikia Konkurso organizatoriaus vardu pagal jai suteiktus įgaliojimus.
2. Komisiją sudaro penki nariai: du Užsienio reikalų ministerijos atstovai ir po vieną Vytauto Didžiojo universiteto, Lietuvos žmogaus teisių centro ir Vilniaus politikos analizės instituto atstovą.
3. Komisijos veiklos forma yra posėdžiai ir komisijos narių apklausos raštu (elektroniniu paštu). Visi komisijos sprendimai yra įforminami protokolu. Komisijos posėdžiai ir apklausos raštu yra teisėti, kai posėdyje dalyvauja ar į apklausos raštu klausimus iki nurodyto termino atsako ne mažiau kaip pusė visų komisijos narių.
4. Komisijos veiklai vadovauja pirmininkas, o jam nesant – komisijos pirmininko pavaduotojas.
5. Komisija savo sprendimus priima laikydamasi nešališkumo, objektyvumo, lygiateisiškumo, nediskriminavimo ir skaidrumo principų.
6. Komisija sprendimus priima paprasta balsų dauguma atviru balsavimu. Komisijos narių balsams pasiskirsčius po lygiai, lemiamą balsą turi komisijos pirmininkas, o jo nesant – komisijos pirmininko pavaduotojas. Komisijos sekretorius neturi balso teisės.

## X SKYRIUS

## BAIGIAMOSIOS NUOSTATOS

1. Šiuose nuostatuose neaptartus atvejus nagrinės ir sprendimą priims Konkurso organizatorius.
2. Konkurso organizatorius ir partneriai patvirtina, kad Konkurso metu gautų asmens duomenų apsaugai ir tvarkymo teisėtumui užtikrinti bus imtasi visų būtinų, protingų, pagrįstų teisės aktais priemonių.
3. Konkurso organizatorius pasilieka teisę keisti Konkurso sąlygas.
4. Elektroninio pašto adresas papildomiems klausimams – humanrights@mfa.lt.